## La Generalitat fomenta l’emprenedoria amb un triple impacte innovador: social, mediambiental i econòmic i sostenible

*** El programa LLAMP 3i està impulsat per la Conselleria d’Innovació, Indústria, Comerç i Turisme i reconeix iniciatives empresarials que impacten positivament en l’entorn
* La directora general d’Emprenedoria i Internacionalització, Ester Olivas, manifesta el suport del Consell a “iniciatives que generen riquesa i reforcen el teixit empresarial valencià”
* Els Premis LLAMP 3i, dotats amb 55.000 euros, distingixen 10 empreses en 4 categories diferents**

La directora general d’Emprenedoria i Internacionalització, Ester Olivas, ha participat en l’entrega dels Premis LLAMP 3i 2023, que fomenten iniciatives empresarials a la Comunitat Valenciana que impacten positivament en l’entorn i generen equilibri social, contribuint a canviar el model productiu i generant una societat valenciana més sostenible i resilient.

LLAMP 3i és un programa impulsat des de la Conselleria d’Innovació, Indústria, Comerç i Turisme i la col·laboració dels CEEIS de la Comunitat Valenciana, amb l’objectiu d’acompanyar les empreses en la consecució del triple impacte innovador en els seus vessants social, mediambiental i econòmic i sostenible.

Durant la celebració de l’acte, Ester Olivas ha manifestat el suport del Consell a esta mena de programes de mentoria i acceleració d’empreses emergents, i als empresaris i les empresàries que lluiten dia a dia per la consolidació dels seus projectes emprenedors, que contribuïxen a “generar riquesa a la nostra Comunitat i reforçar el teixit empresarial valencià”.

“Este Consell continuarà donant suport a l’emprenedoria com a font de riquesa i sostenibilitat a la Comunitat Valenciana”, ha assegurat la directora general, “continuarem oferint el nostre suport a iniciatives que s’acosten a les necessitats reals dels emprenedors valencians, que són la saba d’un ecosistema empresarial en contínua evolució, dinàmic i innovador”.

En eixe sentit, Ester Olivas ha manifestat que des de la Direcció General d’Emprenedoria i Internacionalització “impulsarem actuacions que fomenten l’emprenedoria de manera transversal i que ajuden directament a les pimes i a les persones emprenedores, fonamentalment en els primers anys de vida, els més difícils, però també en la seua consolidació i creixement, comptant amb la col·laboració d’entitats de l’ecosistema valencià que hi aporten les seues experiències i el saber fer”.

Esta segona edició dels Premis LLAMP va rebre més de 150 sol·licituds de participació de pimes, cooperatives i persones emprenedores amb projectes de menys de tres anys d’antiguitat, de les quals van ser seleccionats un total de 89 participants que han assistit a sessions de mentoria, formacions grupals, esdeveniments de treball en xarxa i tallers per a aprendre a comunicar millor els seus projectes i millorar la competitivitat.

Entre estes 89 empreses, un jurat format per persones de prestigi i experiència reconeguts va realitzar una selecció dels 24 finalistes que opten als 10 premis, que, amb una dotació econòmica de 55.000 euros, s’han atorgat en l’acte de hui.

**Premis 2023**

En la categoria de triple impacte innovador ha resultat guanyadora l’empresa Revolución Sostenible SL, a la qual ha correspost un premi en metàl·lic de 10.000 euros; en segon lloc, i amb un premi de 3.000 euros, ha quedat l’empresa Quimsil Siliconas SL, i el tercer lloc, dotat amb 2.000 euros, ha sigut per a l’empresa Clevergy.

En categoria impacte mediambiental, el primer premi ha sigut per a l’empresa Perseo Biotechnology, dotat amb 10.000 euros; el segon lloc, amb 3.000 euros, ha correspost a l’empresa Fitplanet, i el tercer lloc ha sigut per a l’empresa Atriamove, amb un premi en metàl·lic de 2.000 euros.

En la categoria impacte social ha resultat vencedora l’empresa Accésit Inclusivo SL, premiada amb 10.000 euros; seguida per l’empresa Bumerania SL, amb 3.000 euros, en segon lloc, i el tercer lloc ha sigut per a l’empresa Marine Systems and Robotics SLNE, a la qual ha correspost un premi de 2.000 euros.

Finalment, en la categoria de lideratge femení, el premi, dotat amb 10.000 euros, ha sigut per a l’empresa Zaperoco Cooperativa.

Fecha: 06/11/2023